RETUR TIL NORGE: Vadim Demidov returnerer til Norge. Han skal de tre neste sesongene spille for Brann. Her er han i mixed zone på Alfheim etter Anzjis kamp mot Tromsø. Foto: Rune Stoltz Bertinussen, NTB scanpix

Demidov klar for Brann: - Bare formaliteter gjenstår

Utenlandseventyret er over for Vadim Demidov (27).

Magnus Wikan

Oppdatert 29. januar 2014

Artikkelen er over seks år gammel

Onsdag landet midtstopperen på flyplassen på Gran Canaria, hvor han ble møtt av Branns daglige leder Roald Bruun-Hanssen.

Bergensavisen og Bergens Tidende melder at midtstopperen med 15 landskamper for Norge skriver under på en treårskontrakt med klubben med det aller første.

Demidov var på medisinsk test i Bergen forrige fredag, og skal ha vært enig med klubben om de personlige betingelsene en stund allerede. Nå gjenstår bare de nødvendige signaturene før 27-åringen returnerer til norsk fotball etter tre år i utlendighet.

- Det er formaliteter som gjenstår, mens det virker å gå i orden, sier trener Rikard Norling til BT.

Tre år ute

Overgangen har drøyet fordi Demidovs russiske klubb Anzji Makhatsjkala har brukt lang tid på å bekrefte at nordmannen er frigitt fra klubben.

- Vi er veldig godt fornøyd med at Vadim nå kommer til klubben, sier Bruun-Hanssen til BA.

Demidov, som er forlovet med friidrettsprofilen Christina Vukicevic, forlot Rosenborg etter 2010-sesongen til fordel for La Liga-klubben Real Sociedad, hvor proffeventyret begynte lovende før han etter hvert havnet ute i kulden.

Etter halvannet år i San Sebastian gikk ferden videre til Eintracht Frankfurt, hvor det knapt ble spilletid. Etter å ha tilbragt vårsesongen på utlån i Celta Vigo, ble Demidov frigitt fra kontrakten før han ble plukket opp av Anzji.

Publisert: 29.01.14 kl. 15:56 Oppdatert: 29.01.14 kl. 16:45

Les også

Mer om SK Brann